BG Официален вестник на Европейския съюз L 79/10

РЕГЛАМЕНТ (ЕС) 2016/452 НА КОМИСИЯТА

от 29 март 2016 година

за изменение на приложения II и III към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от каптан, пропиконазол и спироксамин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за каптан, пропиконазол и спироксамин са установени в приложение II и в част Б от приложение III към Регламент (ЕО) № 396/2005.

(2) Европейският орган за безопасност на храните, наричан по-нататък „Органът“, представи обосновано становище относно съществуващите МДГОВ за каптан в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (2). Той предложи да бъдат изменени определенията за остатъчно вещество за продукти от растителен произход. Той препоръча повишаване или запазване на съществуващите МДГОВ за някои продукти. Той стигна до заключението, че по отношение на МДГОВ за ябълки, круши, дюли, мушмули, японски мушмули, кайсии, череши, праскови, сливи, ягоди, къпини, малини, боровинки, касис, цариградско грозде и домати част от информацията липсва и че е необходим по-задълбочен анализ от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. Органът стигна до заключението, че по отношение на МДГОВ за бадеми, трапезно грозде, винено грозде, картофи, краставици, пъпеши, ескариол, праз, царевица и сорго няма информация и че е необходимо допълнително разглеждане от службите за управление на риска. МДГОВ за тези продукти следва да се определят така, че стойността им да бъде равна на конкретната граница на определяне.

(3) Органът предостави обосновано становище относно съществуващите МДГОВ за пропиконазол в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (3). Той стигна до заключението, че по отношение на МДГОВ за грейпфрути, лимони, зелени лимони, мандарини, ябълки, кайсии, десертно и винено грозде, банани, рапично семе, зърна ечемик, овес, ориз, ръж, пшеница, захарно цвекло (корени), мускули и мастна тъкан от свине, мускули и мастна тъкан от говеда, мускули и мастна тъкан от овце, мускули и мастна тъкан от кози, мускули и мастна тъкан от домашни птици, мляко от едър рогат добитък, овце и кози и птичи яйца част от информацията липсва и че е необходим по-задълбочен анализ от страна на службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 на съществуващото равнище или на определеното от Органа равнище. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. Органът стигна до заключението, че по отношение на МДГОВ за бадеми, череши, сливи, ягоди, касис (червен, черен и бял), цариградско грозде, чушки, краставици, артишок, фъстъци и чай няма налична информация и че е необходим по-задълбочен анализ от страна на службите за управление на риска. МДГОВ за тези продукти следва да се определят така, че стойността им да бъде равна на конкретната граница на определяне.

(4) Органът предостави обосновано становище относно съществуващите МДГОВ за спироксамин в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (4). Той предложи да се измени определението за остатъчно вещество и стигна до заключението, че по отношение на МДГОВ за десертно и винено грозде, банани, ечемик, овес, ръж, пшеница, мускули, мастна тъкан и черен дроб от домашни птици и птичи яйца част от информацията липсва и че е необходим по-задълбочен анализ от страна на службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 на съществуващото равнище или на определеното от Органа равнище. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. Тъй като е целесъобразно да се установи определение за остатъчно вещество за стоки от животински произход като „метаболит М06 спироксамин карбоксилна киселина, изразен като спироксамин (сума от изомери)“, налице е достатъчно информация за определяне на МДГОВ за мускули, мастна тъкан, черен дроб и бъбреци от свине, мускули, мастна тъкан, черен дроб и бъбреци от говеда, мускули, мастна тъкан, черен дроб и бъбреци от овце, мускули, мастна тъкан, черен дроб и бъбреци от кози, мляко от едър рогат добитък, овце и кози. Тъй като МДГОВ за ечемик и овес в размер на 0,4 mg/kg се основават на добра земеделска практика, която вече не се поддържа, МДГОВ за тези стоки следва да бъдат намалени до 0,05 mg/kg.

(5) По отношение на продукти, за които употребата на въпросния продукт за растителна защита не е разрешена и за които не съществуват стойности, за които е допустим вносът, нито има МДГОВ по Кодекс алиментариус (CXL), МДГОВ за тях следва да бъдат определени на конкретната граница на определяне или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(6) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. Във връзка с някои вещества тези лаборатории заключиха, че промените в техническо отношение изискват определяне на специални граници на определяне за някои стоки.

(7) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(8) В рамките на Световната търговска организация бяха проведени консултации относно новите МДГОВ с търговските партньори на Съюза. Бяха получени становища от няколко трети държави относно ново определение на остатъчното вещество и МДГОВ за каптан във винено грозде. Целесъобразно е временно да се запази съществуващото определение за остатъчно вещество и МДГОВ, за да се даде възможност за събирането на данни за остатъчните вещества върху винено грозде в съответствие с новопредложеното определение за остатъчно вещество. Тази МДГОВ ще бъде преразгледана; при това преразглеждане ще бъде взета предвид информацията, събрана в периода от две години след датата на публикуване на настоящия регламент.

(9) Поради това Регламент (ЕО) № 396/2005 следва да бъде съответно изменен.

(10) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(11) Следва да се предвиди разумен срок преди прилагането на изменените МДГОВ, за да могат държавите членки, третите държави и стопанските субекти в областта на храните да се подготвят за спазването на новите изисквания, възникнали вследствие на изменението на МДГОВ.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Регламент (ЕО) № 396/2005 във вида преди да се внесат измененията с настоящия регламент продължава да се прилага за продуктите, които са били произведени преди 19 октомври 2016 г.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 19 октомври 2016 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 29 март 2016 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) ЕОБХ (Европейски орган за безопасност на храните), 2014. Reasoned opinion on the review of the existing maximum residue levels (MRLs) for captan according to Article 12 of Regulation (ЕС) № 396/2005 (Обосновано становище за преразглеждането на съществуващите максимално допустими граници на остатъчни вещества (МДГОВ) за каптан в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2014; 12(4):3663, 55 стр.

(3) Европейски орган за безопасност на храните, Преразглеждане на съществуващите максимално допустими граници на остатъчни вещества (МДГОВ) за пропиконазол в съответствие с член 12 от Регламент (ЕО) № 396/2005. EFSA Journal (Бюлетин на ЕОБХ), 2015; 13(1):3975.

(4) Европейски орган за безопасност на храните, Преразглеждане на съществуващите максимално допустими граници на остатъчни вещества (МДГОВ) за спироксамин в съответствие с член 12 от Регламент (ЕО) № 396/2005. EFSA Journal (Бюлетин на ЕОБХ), 2015; 13(1):3992.